Kunsmatige intelligensie in finansiële dienste: Bedreigings en impak - Solidariteit GildesSolidariteit Gildes Kunsmatige intelligensie in finansiële dienste: Bedreigings en impak - Solidariteit Gildes
Tuis / Finansiële Nuus / Kunsmatige intelligensie in finansiële dienste: Bedreigings en impak
Kunsmatige intelligensie transformeer groot segmente van die ekonomie en sal dit in die toekoms bly doen.
Dit is net logies en vanselfsprekend dat dit 'n toenemend belangrike rol in finansiële besluite en die finansiëledienstebedryf in die algemeen sal speel. "Vooruitdenkende uitvoerende bestuurders en sake-eienaars is aktief besig om nuwe KI-gebruik in finansies en ander areas te ondersoek om 'n mededingende voordeel in die mark te kry," skryf Arthur Baschinskiy, HBB by die tegnologiemaatskappy Django Stars.
'n Deel van die impak van die sogenaamde "fintegbedryf" sal – minstens aanvanklik – nadelig wees, en positief op ander maniere. Desnieteenstaande sal dit ontwrigtend wees en almal moet bedag wees op die invloed en bedreigings daarvan en so goed moontlik aanpas. Kom ons ondersoek sommige van die gebruike van KI in die finansiële sektor.
"Kunsmatige intelligensie verskaf 'n vinniger, meer akkurate beoordeling van 'n potensiële lener, goedkoper, en gee rekenskap van 'n groter verskeidenheid faktore, wat lei tot 'n beter ingeligte datagesteunde besluit," sê Bachinsky.
"Kredietgradering deur KI is gebaseer op meer komplekse en gesofistikeerde reëls vergeleke met dié wat in tradisionele kredietgraderingstelsels gebruik word. Dit help uitleners om te onderskei tussen aansoekers wat 'n hoë wanbetaalrisiko is en dié wat kredietwaardig is maar nie 'n uitgebreide kredietgeskiedenis het nie."
Hy sê objektiwiteit is nog 'n voordeel omdat dit menslike vooroordeel uitskakel.
Maruti Techlabs voer aan dat KI beter is as dit by sekuriteit en bedrogidentifisering kom. "Dit kan bestedinggedrag op verskillende transaksie-instrumente gebruik om ongewone gedrag uit te wys, soos die gebruik van 'n kaart van 'n ander land 'n paar uur nadat dit elders gebruik is, of 'n poging om 'n som geld te trek wat ongewoon vir die betrokke rekening is.
"Nog 'n uitstekende eienskap van bedrogopsporing met KI is dat die stelsel geen probleme het om te leer nie. As dit 'n rooi vlag vir 'n gewone transaksie opsteek en 'n mens korrigeer dit, kan die stelsel uit die ondervinding leer en selfs meer gesofistikeerde besluite neem oor wat as bedrog beskou kan word en wat nie."
Bachinsky sê KI bied talle beduidende handelsvoordele. "Intelligente handelstelsels moniteer sowel gestruktureerde (databasisse, ontledingstate, ens.) as ongestruktureerde (sosiale media, nuus, ens.) data in 'n breukdeel van die tyd wat dit mense sou geneem het om dit te verwerk. En nêrens is die gesegde 'tyd is geld' meer waar as in die handel nie: vinniger verwerking beteken vinniger besluite, wat, op sy beurt, weer vinniger transaksies beteken.
"Die voorspellings vir aandeleprestasie is akkurater as gevolg van die feit dat algoritmes handelstelsels kan toets wat op data van die verlede gebaseer is en die valideerproses na 'n heel nuwe vlak kan bring voordat dit lewendig verhandel word."
KI stel ook aanbevelings saam vir die mees optimale portefeuljes na gelang van 'n spesifieke belegger se lang- en korttermyndoelwitte.
Maruti sê omdat finansiële instellings maniere soek om hul kommissiekoerse op individuele beleggings te verlaag, kan masjiene werk vir 'n eenmalige betaling. "Nog 'n ontwikkelende veld is bioniese advisering, wat masjienberekenings met menslike insig kombineer om opsies te verskaf wat baie doeltreffender is as dié wat hul individuele komponente lewer.
"Samewerking is deurslaggewend. Dit is nie voldoende om 'n masjien enersyds as bybehore of andersyds as 'n onuitstaanbare beterweter te beskou nie. 'n Uitstekende balans en die vermoë om KI te sien as 'n komponent in besluitneming wat net so belangrik as die menslike standpunt is, is die toekoms van finansiële besluitneming."
Deloitte se Andre Warren merk op dat KI vir mededingende voordeel aangewend kan word. "Na gelang vorige differensieermetodes erodeer, bied KI aan instellings 'n geleentheid om 'n 'resies na onder' in prysmededinging vry te spring deur die instelling van nuwe maniere om hulself by kliënte te onderskei."
Andre Warren, 2021, "How artificial intelligence is transforming the financial ecosystem", https://www2.deloitte.com/za/en/pages/financial-services/articles/artificial-intelligence-transforming-financial-ecosystem-deloitte-fsi.html.
Arthus Bachinsky, 21 Februarie 2019, "The Growing Impact of AI in Financial Services: Six Examples", https://towardsdatascience.com/the-growing-impact-of-ai-in-financial-services-six-examples-da386c0301b2.
Maruti Techlabs, 2021, "5 Ways AI is Transforming the Finance Industry", https://marutitech.com/ways-ai-transforming-finance/.